Anne-Karen Hytten

Anne-Karen Hytten (født 8. mars 1952) er en norsk teaterregissør, som også virker som oversetter, dramaturg og dramatiker. I 2008 mottok hun Heddaprisen for beste regi for sin tolkning av Henrik Ibsens Vildanden for Trøndelag Teater (vist 2007). Blant Hyttens øvrige Ibsen-oppsetninger er Byggmester Solness og Når vi døde våkner (NRK Radioteatret 2003 og 2005), Et dukkehjem og Fruen fra havet (Riksteatret 2009 og 2012).

Hytten debuterte i 1980 med Knut Faldbakkens Tyren og jomfruen på Oslo Nye Teater og satte året etter opp den norske urpremieren på Märta Tikkanens Kjærtekt på Den Nationale Scene, med John-Kristian Alsaker som scenograf. Senere har hun hatt varierte regioppgaver ved forskjellige scener. Hytten har blant annet iscenesatt Caryl Churchills Top Girls for Oslo Nye Teater i 1985, uroppsetningen av Bjørg Viks Vinterhagen for Oslo Nye Teater i 1990, Eugene O'Neills Måne for livets stebarn (Nationaltheatret 1995 og igjen for Rogaland Teater 2004), Harold Pinters Bedrag (Rogaland Teater 2006) og Jon Fosses Vakkert (Den Nationale Scene 2014). Hun bearbeidet og regisserte Nationaltheatrets storsuksess Lilli Valentin', av Willy Russell og med Anne Marit Jacobsen, en monologforestilling som første gang ble vist i 1989, og som ble gjenopptatt i 1990, 1992, 1993, 1994 og 2001.

Anne-Karen Hytten har vært sentral i Oslo Nye Teaters figurteateravdeling. Hun har hatt oppgaver på Det Åpne Teater og vært knyttet til frie grupper som Thalias døtre. Hennes oppsetninger ligger oftest innenfor den naturalistiske tradisjon og viser et godt grep om personinstruksjon.

Referanser

Eksterne lenker 
 
 
  «Anne-Karen Hytten» i Store norske leksikon

Norske teaterregissører
Norske oversettere
Norske dramaturger
Norske dramatikere
Vinnere av Heddaprisen